Ганна прачнулася, прынесла вады, запаліла ў печы. Сыны Коля і Толя спалі. Жанчына пачула тупат каля хаты, выйшла ў сенцы. Тут і сустрэлася са сваяком. Не павітаўшыся, ён крыкнуў: “Дзе Цімох?”. Ганна толькі тады зразумела, хто перад ёю, бо ў сенцах быў прыцемак. “Не ведаю”, — адказала ціха. І сапраўды, муж на той час не звязваўся са сваёй сям’ёй ужо некалькі тыдняў. Ён быў паранены і лячыўся ў лясным шпіталі за Фаставічамі. П’яны паліцэйскі ўдарыў Ганну кулаком па твары. Жанчына не ўтрымалася на нагах, упала, кроў палілася з носа. Здраднік тады ж пхнуў яе аўтаматам. Ён паводзіў сябе ў тыя хвіліны, як люты звер. “Не скажаш, дзе Цімох, заб’ю ўсіх!”.